Nr. ................./..........................2023

**REFERAT DE APROBARE**

**pentru**

**modificarea Schemei de ajutor de stat** **regional pentru investiţii având ca scop reducerea efectelor negative ale deşeurilor asupra mediului şi reducerea consumului de resurse primare**

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a *proiectului de ordin pentru modificarea Schemei de ajutor de stat regional pentru investiţii având ca scop reducerea efectelor negative ale deşeurilor asupra mediului şi reducerea consumului de resurse primare,* *aprobată prin Ordinul ministrului mediului, apelor și pădurilor nr. 2.269/2022.*

Baza legală a proiectului de ordin supus aprobării o constituie prevederile art. 57 alin. (1), (4) și (5) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, precum și ale art. 13 alin. (4) din Hotărârea Guvernului nr. 43/2020 privind organizarea și funcționarea Ministerului Mediului, Apelor și Pădurilor, cu modificările și completările ulterioare.

Prin intermediul măsurii prevăzute în *Schema de ajutor de stat regional pentru investiţii având ca scop reducerea efectelor negative ale deşeurilor asupra mediului şi reducerea consumului de resurse primare, aprobată prin Ordinul ministrului mediului, apelor și pădurilor nr.2269/2022* vor fi sprijinite activități/acțiuni specifice pentru construirea instalațiilor noi de reciclare a deșeurilor colectate separat pentru reducerea impactului acestora asupra mediului și sănătății populației, reducerea consumului de resurse în scopul promovării dezvoltării economice sustenabile în toate regiunile și atingerii țintelor de reciclare în acord cu Strategia Națională privind economia circulară și Planul Național de gestionare a deșeurilor/planurilor județene de gestionare a deșeurilor și a planului de gestionare a deșeurilor pentru municipiul București.

În anexa la Schema de ajutor de stat regional, intitulată *România - Harta ajutoarelor regionale care se aplică de la 1.01.2022 până la 31.12.2027,* sunt prevăzute intensitățile maxime ale ajutorului care poate fi acordat întreprinderilor mari, mici și mijlocii, alocate pe județe.

Schema de ajutor de stat se adresează operatorilor economici care realizează investiţii iniţiale în oricare dintre cele 8 regiuni de dezvoltare ale României, în conformitate cu harta ajutoarelor regionale pentru România pentru perioada 1 ianuarie 2022-31 decembrie 2027, astfel cum a fost aceasta aprobată prin Decizia Comisiei Europene nr. C(2021) 9750 final/20.12.2021. Prin Decizia Comisiei Europene nr. C(2023) 1101 final/20.02.2023, au fost modificate intensitățile pentru Harta Regională a României, de către forul european. În mod corelativ, este necesară modificarea Schemei de ajutor de stat regional pentru investiţii având ca scop reducerea efectelor negative ale deşeurilor asupra mediului şi reducerea consumului de resurse primare, aprobată prin Ordinul ministrului mediului, apelor și pădurilor nr. 2.269/2022.

În acest sens, intensitățile maxime ale ajutorului pentru întreprinderile mari aferente județelor Mureș, Galați, Prahova, Dolj, Gorj și Hunedoara au fost crescute cu 10 procente și au fost majorate intensitățile maxime ale ajutorului pentru IMM din aceleași județe.

De asemenea, având în vedere modificarea Deciziei Comisiei Europene nr. C(2021) 9750 final/20.12.2021, este necesară intervenția legislativă asupra Schemei de stat regional, prin modificarea **art. 3 litera j), art. 7 și art. 19 alin. (2).**

Având în vedere cele de mai sus, vă înaintăm spre aprobare ***proiectul de ordin pentru modificarea Schemei de ajutor de stat regional pentru investiţii având ca scop reducerea efectelor negative ale deşeurilor asupra mediului şi reducerea consumului de resurse primare,*** ***aprobată prin Ordinul ministrului mediului, apelor și pădurilor nr. 2.269/2022.***

**PREȘEDINTE,**

 **Laurențiu Adrian NECULAESCU**

 Direcția juridică,

 Sef serviciu Analiză și Avizare

 Andreea Coman